AARHUS: Hen over weekenden har der lydt intens kritik af kommunens projekt med udvidelse af Tangkrogen. Borgergruppen Beskyt Aarhusbugten har på knapt en uge fået over 9.000 underskrifter fra folk, der er imod den udvidelse, som borgmester Jacob Bundsgaard samt Teknik og Miljø og Kulturforvaltningen har foreslået.

Forslaget blev oprindeligt præsenteret af borgmester Jacob Bundsgaard her i Århus Stiftstidende, før det blev drøftet i byrådet. Århus Stiftstidende ville derfor gerne have haft borgmesterens kommentar til borgergruppens underskriftsindsamling og kritikken. Men han ønsker ikke at udtale sig og har sendt stafetten videre til sin socialdemokratiske partifælle, byrådsmedlem Steen B. Andersen, der også står bag forslaget.

Og han anerkender borgergruppens protester.

- Det er fint, at vi har en dialog, og at der er nogen, som har nogle synspunkter til, hvad der skal ske i vores by. Det ligger fremragende i tråd med ønsket om at inddrage borgerne i processen.

Hvad betyder det for dig at stå som afsender på et projekt, som på meget kort tid har fået over 9.000 underskrifter imod sig?

- Det viser jo, at vi rører ved et eller andet, som folk ikke er specielt tilfredse med, siger Steen B. Andersen, der dog kalder måden protestgruppen har præsenteret sagen på som ensidig.

- Når du viser en lille del af Aarhus bugten farvet helt rød og kun fortæller, at man vil fylde området op, vil der komme stærke reaktioner. Og det er gået stærkt med at fremmane en reaktion. Det er en stor og meget hurtig reaktion, men det er vigtigt at trække vejret og se på det fulde projekt. Jeg tror reaktionen vil være anderledes, når vi har det fulde billede.

-Hvis ikke det er tilfældet, må vi ændre projektet. Vi er ikke ude på at presse noget ned over århusianerne. Enhver indsigelse gør indtryk på mig som politiker.